钦定古今图书集成/明伦汇编/氏族典/第582卷 > 耶律楚材
## 钦定古今图书集成/明伦汇编/氏族典/第582卷 > 耶律楚材

按《元史耶律楚材传》：“楚材字晋卿，辽东丹王突欲八
世孙。父履，以学行，事金世宗，特见亲任，终尚书右丞。
楚材生三岁而孤，母杨氏教之学。及长，博极群书，旁
通天文、地理、律历、术数及释老医卜之说，下笔为文，
若宿构者。仕为开州同知。贞祐二年，完颜复兴行中
书事，留守燕，辟为左右司员外郎。太祖定燕，闻其名”，
召见之。楚材身长八尺，美髯宏声，帝伟之，处之左右，
日见亲用。甲申，帝至东印度，驻铁门关，有一角兽，形
如鹿而马尾，其色绿，作人言，谓侍卫者曰：“汝主宜早
还。”帝以问楚材，对曰：“此瑞兽也，其名角端，能言四方
语，好生恶杀。此天降符以告陛下，以全民命。”帝即日
班师。中原甫定，民多误触禁网，而国“法无赦令。”楚材
议请肆宥，诏自庚申正月朔日前事勿治，且条便宜
一十八事颁天下。拜中书令，事无钜细皆先白之。时
避兵居汴者百四十七万人，楚材请遣人入城求孔
子后，得五十一代孙元措，奏袭封衍圣公，付以林庙
地。命收太常礼乐生及召名儒梁陟、王万庆、赵著等，
使直释《九经》，进讲东宫，又率大臣子孙执经解义，俾
知圣人之道。置编修所于燕京，经籍所于平阳，由是
文治兴焉。帝崩，皇后乃马真氏称制，崇信奸回，庶政
多紊。楚材面折廷诤，后虽憾之，亦以先朝旧勋，深敬
惮焉。甲辰夏五月，薨于位，年五十五。至顺元年，追封
广宁王，谥文正。子铉、铸。